**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՄԱՅԻՍԻ 14-Ի**

**N 968-Լ ԵՎ 2020 ԹՎԱԿԱՆԻ ՀՈՒԼԻՍԻ 9-Ի N 1167-Լ ՈՐՈՇՈՒՄՆԵՐՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. **Ընթացիկ իրավիճակը և իրավական ակտի ընդունման անհրաժեշտությունը**

ՀՀ կառավարության 2020 թվականի մայիսի 14-ի N 968-Լ որոշմամբ սահմանվել են երեխա ունեցող ընտանիքների բնակարանային ապահովության պետական աջակցության 2020-2023 թվականների ծրագրերը (այսուհետ՝ Ծրագրեր), իսկ ՀՀ կառավարության 2020 թվականի հուլիսի 9-ի N 1167-Լ որոշմամբ հաստատվել է երեխա ունեցող ընտանիքների բնակարանային ապահովության պետական աջակցության ծրագրի իրականացման պայմանագրի օրինակելի ձևը։

Ծրագրերը մեկնարկել են 2020 թվականի հուլիսի 1-ին։ Մասնավորապես, իրականացվում են հետևյալ նպատակային ծրագրերը.

ա) միանվագ դրամական աջակցության ծրագիր (մարզային բնակավայրերում հիփոթեքային վարկով բնակարան ձեռք բերելու կամ անհատական բնակելի տուն կառուցելու համար տրամադրվում է միանվագ դրամական աջակցություն).

բ) կանխավճարի ապահովագրության ծրագիր (հիփոթեքով բնակարան ձեռք բերող շահառուին տրամադրվում է դրամական աջակցություն՝ կանխավճարի ապահովագրության տարեկան ապահովագրական վճարը վճարելու համար).

գ) երեխայի ծննդյան աջակցության ծրագիր (հիփոթեքային վարկ մարող ընտանիքում երեխա ծնվելու դեպքում տրամադրվում է միանվագ դրամական աջակցություն)։

Ծրագրերի շրջանակներում 25.10.2022 թ․ դրությամբ աջակցություն է ստացել 4675 շահառու, որից՝ 839-ը միանվագ դրամական աջակցության ծրագրով, 1289-ը՝ կանխավճարի ապահովագրության ծրագրով, 2547-ը՝ երեխայի ծննդյան աջակցության ծրագրով։ Ընդհանուր առմամբ վճարվել է **3,201,889,407** դրամ, որից՝ **694,905,592** դրամը միանվագ դրամական աջակցության ծրագրով, **74,185,339** դրամը՝ կանխավճարի ապահովագրության ծրագրով, **2,432,798,481** դրամը՝ երեխայի ծննդյան աջակցության ծրագրով։

Նախագծի նպատակն է Ծրագրերի իրականացման պայմանների և ընթացակարգերի պարզեցումն ու հստակեցումը, ինչպես նաև համապատասխանեցումը հիփոթեքային վարկավորման ոլորտում գործող այլ իրավական կարգավորումներին։

1. **Առաջարկվող կարգավորման բնույթը**

Հաշվի առնելով իրավակիրառական պրակտիկան՝ առաջարկվում է համապատասխան փոփոխություններ և լրացումներ կատարել ՀՀ կառավարության 2020 թվականի մայիսի 14-ի N 968-Լ և 2020 թվականի հուլիսի 9-ի N 1167-Լ որոշումներում։ Ներկայացվող նախագծով առաջարկվում է հստակեցնել Ծրագրերի իրականացման ընթացակարգերը և դրույթները, ինչպես նաև դրանք համապատասխանեցնել հիփոթեքային վարկավորման ոլորտում գործող այլ իրավական կարգավորումներին։ Մասնավորապես՝

1. ՀՀ կառավարության 2020 թվականի մայիսի 14-ի N 968-Լ որոշման հավելվածի.

1. 18-րդ կետի 1-ին և 2-րդ ենթակետերում առաջարկվող փոփոխությամբ բացառվում է նշված դրույթներով սահմանված դրամական աջակցության սահմանաչափերի տարաբնույթ ընկալման հնարավորությունը։ Գործող ձևակերպմամբ հնարավոր է նշված դրույթների ոչ ճիշտ մեկնաբանում այնպես, որ աջակցության չափը ավելանում է՝

- տոկոսային առումով՝ 3-րդ և հաջորդ յուրաքանչյուր երեխայի համար բնակարանի արժեքի 5 տոկոս,

- գումարային առումով՝ ոչ ավելի, քան 500 հազ. դրամը սահմանում է բոլոր երեխաների համար ավելացվող ընդհանուր գումարային սահմանաչափը՝ 3-րդ երեխայից սկսած.

1. 22-րդ կետում առաջարկվող փոփոխությամբ հստակեցվում և գործող կարգերին է համապատասխանեցվում կանխավճարի ապահովագրության ծրագրով տարեկան ապահովագրական վճարները վճարելու համար տրամադրվող դրամական աջակցության շրջանակներում ապահովագրվող (ապահովագրված) հիփոթեքային պարտավորության չափի հաշվարկման մեխանիզմը, քանի որ 22-րդ կետի 2-րդ ենթակետով սահմանված մեխանիզմը վերաբերվում է միայն մատչելի բնակարան երիտասարդ ընտանիքներին նպատակային ծրագրին, իսկ մնացած դեպքերում հաշվարկման մեխանիզմն այլ է.
2. 24-րդ կետում առաջարկվող փոփոխությամբ հստակեցվում և գործող կարգերին է համապատասխանեցվում կանխավճարի ապահովագրության ծրագրի համար դիմած շահառուներին դրամական աջակցության վճարումը դադարեցնելու հիմքերը, այդ թվում՝ ծրագրային/վերաֆինանսավորվող և փուլային վարկերի դեպքում, քանի որ, օրինակ՝ «Երիտասարդ ընտանիքին՝ մատչելի բնակարան» ծրագրի դեպքում կանխավճարի ապահովագրումը դադարում է այն պահից սկսած, երբ վարկի գծով վճարումների արդյունքում հիփոթեքային վարկի մնացորդային մայր գումարի և բնակելի անշարժ գույքի ձեռքբերման արժեքի հարաբերակցությունը հիփոթեքային պարտավորության ապահովագրման պահին կազմում է 80 տոկոսից ցածր՝ առաջնային շուկայից գնված բնակելի անշարժ գույքի դեպքում,
3. 26-րդ կետում առաջարկվող փոփոխությամբ շտկվում է տեխնիկական վրիպակը, քանի որ այստեղ խոսքը վերաբերվում է գործող (12 ամիս մարված) հիփոթեքային վարկերին, ուստի չի կարող հաշվի առնվել ***ձեռք բերվող*** գույքի արժեքը, այլ պետք է դիտարկվի ***ձեռք բերված*** գույքի արժեքը,
4. 19-րդ և 27-րդ կետերում առաջարկվող փոփոխությամբ հստակեցվում է, որ խոսքը վերաբերվում է 25 և 30 տարին չլրացած անձանց, ներկայումս գործող կարգավորմամբ հստակ չի հասկացվում, արդյո՞ք 26 և 31 տարին չլրացած անձանց տարիքը գերազանցում է համապատասխանաբար 25-ը և 30-ը, թե ոչ։

2. ՀՀ կառավարության 2020 թվականի հուլիսի 9-ի N 1167-Լ որոշման հավելվածի՝

1. N 2 ձևի 1-ին կետի 7-րդ ենթակետում առաջարկվող լրացումը ՀՀ աշխատանքի և սոցիալական հարցերի նախարարությանը (այսուհետ՝ Նախարարություն) հնարավորություն կտա ստուգել դիմելու օրվա դրությամբ 12 ամիս հիփոթեքային վարկի մարումներ ունենալու վերաբերյալ պայմանը այն դեպքերում, երբ շահառուի՝ հիփոթեքային վարկի 12-րդ մարումը նախատեսված է շահառուի դիմելու ամսին.

2) N 4 ձևի 1-ին կետի 4-րդ ենթակետում առաջարկվող փոփոխությամբ հստակեցվում և գործող կարգերին է համապատասխանեցվում դրամական աջակցության դադարեցման համար հիմք հանդիսացող տեղեկատվությունը։

1. **Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխության մասին**

Նախագծի ընդունման կապակցությամբ պետական բյուջեում եկամուտների և ծախսերի ավելացում կամ նվազեցում չի նախատեսվում:

1. **Նախագծի մշակման գործընթացում ներգրավված ինստիտուտները, անձինք և նրանց դիրքորոշումը**

Նախագիծը մշակվել է ՀՀ աշխատանքի և սոցիալական հարցերի նախարարության կողմից` շահագրգիռ գերատեսչությունների հետ համագործակցությամբ:

1. **Ակնկալվող արդյունքը**

Նախագիծն ընդունվելու դեպքում կպարզեցվեն երեխա ունեցող ընտանիքների բնակարանային ապահովության պետական աջակցության ծրագրերի իրականացման ընթացակարգերը և պայմանները՝ հաշվի առնելով իրավակիրառական պրակտիկան։ Միաժամանակ, Նախագծի ընդունմամբ կբացառվեն հիփոթեքային վարկավորման ոլորտում գործող այլ իրավական կարգավորումներից բխող անհամապատասխանությունները։

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագիծը բխում էՀՀ կառավարության 2021-2026թթ. ծրագրի 4-րդ կետի 1-ին ենթակետի 2-րդ պարբերությունից, այն է՝ շարունակաբար աշխատանքներ են իրականացվելու՝ վերանայելու և զարգացնելու արդեն մեկնարկած ժողովրդագրական իրավիճակի բարելավմանն ուղղված ծրագրերը՝ հատուկ ուշադրություն դարձնելով երեխաներ ունեցող ընտանիքների բնակապահովման միջոցառումներին: